**BORNHOLMSK FOLKEEJET HAVVINDMØLLEPARK!**

Vi vil i Danmarks Naturfredningsforening Bornholm gerne støtte et nyt initiativ til etablering af lokalt folkeejet havvindmøllepark.

Initiativgruppen bag har fremsendt anmodning til kommunen om:

* Støtteerklæring til etablering af en 100% lokalt og folkeejet kystnær havvindmøllepark
* Anbefaling til klimaministeren om tildeling af en forundersøgelsestilladelse
* Anbefaling til Energistyrelsen om garantistillelse til optagelse af lån til de nødvendige undersøgelser

Vi håber, at der vil være bred politisk opbakning, når spørgsmålet behandles på møder i Økonomi- og Planudvalget d. 11/9 og efterfølgende i kommunalbestyrelsen d. 19/9-2019.

Etablering af nævnte havvindmøllepark kunne være lige præcis det initiativ, der udfylder tomrummet efter de nedstemte landvindmøller her i foråret - og som efterlod kommunens vision om Bornholm som et CO2-neutralt samfund baseret på bæredygtig og vedvarende energi i 2025 med en kæmpe udfordring.

Initiativgruppen bag Idéen om en 100 % lokalt ejet kystnær havvindmøllepark har udgangspunkt i folkehøringen d. 27. marts i år på Campus om, hvordan Bornholm kan blive selvforsynende med grøn strøm, dvs. strøm fra vedvarende energikilder.

Udover den klimamæssige gevinst, så ser initiativgruppen det som helt centralt, at vores strømproduktion kommer på lokale hænder, ejet i fællesskab mellem Bornholms borgere og virksomheder. I initiativgruppens beskrivelse peges bl.a. på en undersøgelse ved Aalborg Universitet, som understøtter, at lokalt ejerskab må forventes at skabe ’positive dynamiske effekter i den bornholmske økonomi’.

Vi håber, at der vil være stor politisk opbakning til projektet, og tilsvarende massiv interesse og lyst fra os borgere og virksomheder overalt på Bornholm til at tegne medlemskab af et kommende bornholmsk havvindmøllelaug.

Mvh, Danmarks Naturfredningsforening Bornholm

Jens Christensen, næstformand / Bjarne Biggas, sekretær